ກອງປະຊຸມ ສະໄໝສາມັນ ຄັ້ງທີ 2 ຂອງສະພາ ແຫ່ງຊາດລາວ ຊຸດທີ 8 ໄດ້ໄຂຂຶ້ນແລ້ວ
ກອງປະຊຸມດັ່ງກ່າວ ຈະດຳເນີນໄປ ແຕ່ວັນທີ 24 ຕຸລາ ຫາ 18 ພະຈິກ 2016 ເພື່ອພິຈາລະນາ ຮັບຮອງເອົາ ບັນດາແຜນການ ແລະຮ່າງກົດໝາຍ 15 ສະບັບ.
ກອງປະຊຸມສະໄໝສາມັນຄັ້ງທີ 2 ຂອງສະພາແຫ່ງຊາດລາວ ຊຸດທີ 8 ຈະດຳເນີນ ກອງປະຊຸມ ລະຫວ່າງ ວັນທີ 24 ຕຸລາ - 18 ພະຈິກ 2016 ເພື່ອພິຈາລະນາຮັບຮອງ ບັນດາແຜນການ ແລະຮ່າງກົດໝາຍ 15 ສະບັບ ທ່ານນາງສວນສະຫວັນ ວິຍະເກດ ເລຂາທິການ ແລະຄະນະປະຈຳສະພາແຫ່ງຊາດ ລາວ ຊຸດທີ 8 ຖະແຫລງວ່າ ກອງປະຊຸມສະໄໝສາມັນ ຄັ້ງທີ 2 ຂອງສະພາແຫ່ງຊາດ ລາວ ຊຸດທີ 8 ທີ່ໄດ້ໄຂກອງປະຊຸມຢ່າງເປັນທາງການ ໃນວັນທີ 24 ຕຸລາ ແລະຈະດຳ ເນີນກອງປະຊຸມໄປຈົນເຖິງວັນທີ 18 ພະຈິກ 2016 ນີ້ ຈະໄດ້ພິຈາລະນາ ເພື່ອຮັບຮອງ ເອົາບັນດາແຜນການຕ່າງໆ ຂອງລັດຖະບານ ຮ່າງກົດໝາຍໃໝ່ ຮ່າງດັດແກ້ກົດໝາຍ ເກົ່າ ແລະລາຍງານຂອງບັນດາອົງການຕ່າງໆ ຂອງພັກ-ລັດ ອີກຈຳນວນໜຶ່ງ ໂດຍສຳລັບໃນສ່ວນຂອງແຜນການຕ່າງໆ ຂອງລັດຖະບານນັ້ນ ປະກອບດ້ວຍ ການ ພິຈາລະນາຮັບຮອງເອົາ ການດັດແກ້ຄາດໝາຍດ້ານເສດຖະກິດມະຫາພາກ ຂອງ ແຜນພັດທະນາເສດຖະກິດ-ສັງຄົມ ແຜນງົບປະມານແຫ່ງຊາດ ແລະແຜນເງິນຕາ ສົກປີ 2015-2016 ແລະທິດທາງແຜນການພັດທະນາເສດຖະກິດ-ສັງຄົມ ແຜນງົບປະມານ ແຫ່ງລັດ ແລະແຜນເງິນຕາ ສົກປີ 2016-2017 ສ່ວນການພິຈາລະນາຮັບຮອງຮ່າງ ກົດໝາຍນັ້ນ ກໍມີເຖິງ 15 ສະບັບ ແບ່ງເປັນ 7 ສະບັບ ໃນຂົງເຂດເສດຖະກິດ 6 ສະບັບ ໃນຂົງເຂດປົກຄອງ 1 ສະບັບ ໃນຂົງເຂດວັດທະນະທຳສັງຄົມ ແລະຮ່າງປະມວນກົດ ໝາຍອາຍາ ທີ່ໄດ້ນຳມາທາບທາມໃນກອງປະຊຸມຄັ້ງນີ້ ດັ່ງທີ່ທ່ານນາງສວນສະຫວັນ ໄດ້ຖະແຫລງຢືນຢັນວ່າ: ນອກຈາກນີ້ ກໍຈະພິຈາລະນາຮັບຮອງຜົນການຈັດຕັ້ງປະຕິບັດວຽກງານ ໃນລະຍະ 5 ປີ ທີ່ຜ່ານມາ ທິດທາງແຜນການ 5 ປີຕໍ່ໜ້າ ແລະແຜນກາປະຈຳສົກປີ 2017 ຂອງ ອົງການໄອຍະການປະຊາຊົນສູງສຸດ ການພິຈາລະນາຮັບຮອງເອົາບົດລາຍງານ ຂອງ ຄະນະປະຈຳສະພາແຫ່ງຊາດ ກ່ຽວກັບການເຄື່ອນໄຫວວຽກງານໃນ 6 ເດືອນທ້າຍປີ 2016 ແລະແຜນການເຄື່ອນວຽກງານໃນປີ 2017 ຂອງສະພາແຫ່ງຊາດລາວ ຊຸດທີ 8 ຮວມເຖິງຮັບຟັງລາຍງານ ແລະພິຈາລະນາຮັບຮອງຜົນການຈັດຕັ້ງ ປະຕິບັດແຜນການ ໃນສົກປີ 2015-2016 ແລະທິດທາງແຜນການໃນສົກປີ 2016-2017 ຂອງອົງການ ກວດສອບແຫ່ງລັດອີກດ້ວຍ ສະພາແຫ່ງຊາດລາວ ຊຸດທີ 8 ປະກອບມີສະມາຊິກ 149 ຄົນ ທີ່ໄດ້ຮັບການເລືອກຕັ້ງ ຈາກປະຊາຊົນລາວ ເມື່ອວັນທີ 20 ມີນາ 2016 ທີ່ທາງການລາວໄດ້ປະກາດວ່າ ເປັນ ການເລືອກຕັ້ງທີ່ປະສົບຜົນສຳເລັດອັນຈົບງາມ ຊຶ່ງໄດ້ສະແດງອອກຈາກການ ທີ່ມີ ປະຊາຊົນລາວ ຈຳນວນເຖິງ 3,657,026 ຄົນ ໄດ້ອອກມາໃຊ້ສິດໃນການເລືອກຕັ້ງ ຄິດເປັນ 97 9 ເປີເຊັນ ຂອງຈຳນວນຜູ້ມີສິດເລືອກຕັ້ງທັງໝົດ 3,733,932 ຄົນ ໃນ ທົ່ວປະເທດ ໂດຍສຳລັບບຸກຄົນສຳຄັນຂອງພັກປະຊາຊົນປະຕິວັດລາວ ທີ່ໄດ້ຮັບການເລືອກຕັ້ງ ໃນຄັ້ງນີ້ ກໍເປັນໄປຕາມຄາດໝາຍ ແລະແຜນການທີ່ພັກວາງໄວ້ທຸກປະການ ຕົວຢ່າງ ກໍຄືທ່ານນາງປານີ ຢາທໍ່ຕູ້ ກຳມະການກົມການເມືອງສູນກາງພັກ ແລະປະທານສະພາ ແຫ່ງຊາດລາວ ຊຸດທີ 7 ໄດ້ຮັບເລືອກຕັ້ງເປັນອັນດັບທີ 1 ຈາກເຂດເລືອກຕັ້ງທີ 6 ແຂວງຫລວງພະບາງ ໃນຂະນະທີ່ ທ່ານໄຊສົມພອນ ພົມວິຫານ ກຳມະການກົມການ ເມືອງສູນກາງພັກ ແລະຮອງປະທານສະພາແຫ່ງຊາດລາວ ຊຸດທີ 7 ກໍຖືກເລືອກຕັ້ງ ເປັນອັນດັບທີ 1 ຈາກເຂດເລືອກຕັ້ງທີ 1 ນະຄອນຫຼວງວຽງຈັນ ນອກຈາກນັ້ນ ກໍມີທ່ານບຸນປອນ ບຸດຕະນະວົງ ກຳມະການບໍລິຫານງານສູນກາງພັກ ແລະຮອງນາຍົກລັດຖະມົນຕີ ທີ່ໄດ້ຮັບເລືອກຕັ້ງເປັນອັນດັບທີ 1 ຈາກເຂດເລືອກຕັ້ງ ທີ 12 ແຂວງຄຳມ່ວນ, ທ່ານສົມພັນ ແພງຄຳມີ ກຳມະການບໍລິຫານງານສູນກາງພັກ ແລະຮອງປະທານສະພາແຫ່ງຊາດລາວ ຊຸດທີ 7 ທີ່ໄດ້ຮັບເລືອກຕັ້ງເປັນອັນດັບ 1 ຈາກເຂດເລືອກຕັ້ງທີ 3 ແຂວງຫລວງນ້ຳທາ, ພົນໂທແສງນວນ ໄຊຍະລາດ ກຳມະ ການບໍລິຫານງານສູນກາງພັກ ແລະລັດຖະມົນຕີວ່າການກະຊວງປ້ອງກັນປະເທດ ທີ່ໄດ້ຮັບເລືອກຕັ້ງເປັນອັນດັບ 1 ຈາກເຂດເລືອກຕັ້ງທີ 13 ແຂວງສະຫວັນນະເຂດ ແລະທ່ານເອກສະຫວ່າງ ວົງວິຈິດ ກຳມະການບໍລິຫານງານສູນກາງພັກ ແລະລັດຖະ ມົນຕີວ່າການກະຊວງສາທາລະນະສຸກ ທີ່ໄດ້ຮັບການເລືອກເປັນອັນດັບ 2 ຈາກແຂວງ ສະຫວັນນະເຂດ ເປັນຕົ້ນ ໂດຍການເລືອກຕັ້ງດັ່ງກ່າວນີ້ ມີຜູ້ສະໝັກຂອງພັກປະຊາຊົນປະຕິວັດລາວ ຈຳນວນ ທັງໝົດ 211 ຄົນ ເພື່ອໃຫ້ປະຊາຊົນລາວເລືອກເອົາ 149 ຄົນ ຈາກ 18 ເຂດເລືອກຕັ້ງ ທົ່ວປະເທດ